На основу члана 38. Закона о пловидби и лукама на унутрашњим водама („Службени гласник РС”, бр. 73/2010, 121/2012 и 18/2015), а по прибављеној сагласности Министарства грађевинарства, саобраћаја и инфраструктуре, бр. 342-01-00194/2015-06 од 19.10.2015. године, члана 146. Закона о планирању и изградњи („Службени гласник РС”, бр. 72/2009, 81/2009 – исправка, 64/2010 – одлука УС, 24/2011 и 121/2012, 42/2013-УС, 50/2013-УС, 98/2013-УС, 132/2014 и 145/2014), члана 20. став 1. тачка 14. и члана 23. став 4. Закона о локалној самоуправи („Службени гласник РС”, бр. 129/2007 и 83/2014-др. закон) и члана 37. став 1. тачка 7. Статута града Ниша („Службени лист града Ниша”, бр. 88/2008),

Скупштина града Ниша, на седници одржаној \_\_\_\_\_\_\_\_\_2015. године, донела је

**О Д Л У К У**

**О ПОСТАВЉАЊУ ПЛОВИЛА НА ДЕЛУ ОБАЛЕ И**

**ВОДНОГ ПРОСТОРА НА ТЕРИТОРИЈИ ГРАДА НИША**

**I ОСНОВНЕ ОДРЕДБЕ**

Члан 1.

Овом одлуком уређују се начин одређивања делова обале и водног простора на територији града Ниша на којима се могу постављати пловила, услови и начин постављања и уклањања пловила, обавезе власника пловила, као и вршење надзора над применом одредаба ове одлуке.

Члан 2.

Пловила која се у складу са овом одлуком могу поставити на одређеном делу обале и водног простора на територији града Ниша су: угоститељски објекат на води, пловила за потребе спортског клуба на води, сплав кућица за одмор и пловила за потребе манифестација (у даљем тексту: **плутајући објекат**).

Плутајући објекти морају да испуњавају наутичко техничка пловна својства у погледу изградње и опремљености за безбедну пловидбу и обележени у складу са правилима пловидбе.

**II ОДРЕЂИВАЊЕ ДЕЛОВА ОБАЛЕ И ВОДНОГ ПРОСТОРА**

**ЗА ПОСТАВЉАЊЕ ПЛУТАЈУЋИХ ОБЈЕКАТА**

Члан 3.

Делови обале и водног простора на територији града Ниша на којима се у складу са овом одлуком могу постављати плутајући објекти, одређују се планом места за постављање плутајућих објеката на делу обале и воденог простора на територији града Ниша (у даљем тексту: **План**).

На делу акваторије на којем је предвиђено постављање плутајућих објеката, обезбедити минималну дубину воде од 3 метра на свим водостајима за плутајуће објекте у привредне сврхе, а за остале, 2 метра.

Члан 4.

План доноси Скупштина града Ниша за период од десет година.

План припрема Управа надлежна за послове планирања и изградње (у даљем тексту: **Управа**).

На захтев Управе, план израђује Jавно предузеће “Завод за урбанизам Ниш” кога је Град Ниш основао за обављање послова просторног и урбанистичког планирања, (у даљем тексту: **Завод**).

План се израђује у складу са условима Сектора за ванредне ситуације-МУП-а Србије, ЈВП "Србијаводе", министарства надлежног за послове саобраћаја, ПД "Електродистрибуција Ниш" д.о.о, надлежног Завода за заштиту споменика културе, Завода за заштиту природе Србије и надлежних јавних комуналних предузећа која обављају комуналне делатности одржавања чистоће, пречишћавања и дистрибуције воде и пречишћавања и одвођења атмосферских и отпадних вода на подручју Града Ниша.

Завод из става 3. овог члана у току израде плана прибавља мишљење градских општина чије подручје обухвата делове обале и водног простора на рекама на територији Града Ниша.

На план израђен у складу са ст. 4. и 5. овог члана прибавља се сагласност у складу са законом којим се уређује унутрашња пловидба.

План дефинише зоне и места унутар зоне на којима се може поставити плутајући објекат, места изван зона на којима се може поставити плутајући објекат, изглед, врсту, намену и величину, као и правила постављања плутајућег објекта.

Појединачна места се спроводе кроз урбанистичко-техничку документацију коју припрема Завод .

Планом се одређују и делови обале и водног простора на територији Града Ниша на којима се може поставити, на основу захтева, плутајући објекат за потребе републичких, градских и органа градских општина, установа и предузећа чији су они оснивачи, као и зоне у којима постоје посебна просторна и функционална ограничења за постављање плутајућих објеката.

Зона је део обале и водног простора на коме се постављају плутајући објекти исте врсте и намене (зона угоститељских објеката, зона спортских клубова на води, зона сплав кућица за одмор), део обале и водног простора на коме је забрањено постављање плутајућих објеката (зона забране), као и део обале и водног простора који служи за одлагање уклоњених плутајућих објеката (зона за одлагање уклоњених плутајућих објеката).

План се израђује у размери 1:5.000 и 1:500.

План се може изграђивати по фазама.

План се објављује у "Службеном листу града Ниша".

Члан 5.

Измене и допуне плана врше се по потреби, по поступку предвиђеном за доношење плана, и важе до истека рока важења плана који се мења.

Измене плана којима се врше промене броја и распореда места утврђених планом на којима су већ постављени плутајући објекти, могу се вршити само због реализације промене просторног или урбанистичког плана.

**III ПОСТАВЉАЊЕ ПЛУТАЈУЋИХ ОБЈЕКАТА**

Члан 6.

Плутајући објекти се постављају на основу одобрења које издаје Управа, по спроведеном јавном конкурсу или по захтеву.

Једном правном лицу, предузетнику или физичком лицу може се одобрити једно место у оквиру једне зоне, а на целој обали и водном простору обухваћеним планом највише два места за постављање плутајућих објеката.

Уколико су два или више правних лица или предузетника повезана лица у смислу закона којим се уређује порез на добит привредних друштава, односно порез на доходак грађана, сматра се да је реч о једном правном лицу или предузетнику, у смислу става 2. овог члана.

1. Постављање угоститељског објекта на води

Члан 7.

Угоститељски објекат на води може се поставити само у зони која је планом одређена за постављање те врсте објеката.

Члан 8.

Лице може да постави угоститељски објекат на води само ако је изабрано на јавном конкурсу (у даљем тексту: **конкурс**) и само ако је за тај плутајући објекат издато решење из члана 15. ове одлуке, на месту одређеном планом.

Изузетно од става 1. овог члана, угоститељски објекат на води може се поставити и без спроведеног конкурса и издатог решења из члана 15. ове одлуке, на место слободно у зони, под условима утврђеним у члану 35. став 2. одлуке.

Члан 9.

Конкурс расписује и спроводи комисија коју образује градоначелник Града Ниша (у даљем тексту: **Комисија**).

Број чланова, састав и мандат комисије одређује се актом о образовању Комисије.

Стручне и административне послове за потребе комисије врши Управа.

О раду Комисије, води се записник, који мора бити потписан од стране чланова комисије.

Члан 10.

Конкурс се објављује у дневном листу, који излази на територији Републике Србије као и на веб сајту Града Ниша.

Конкурс обавезно садржи:

- одређење места за које се расписује конкурс и број зоне у оквиру које се налази место;

- врсту плутајућег објекта;

- адресу Управе ;

- рок за достављање пријава, који не може бити краћи од 30 дана од дана објављивања конкурса;

- обавезне елементе које мора да садржи пројекат плутајућег објекта за чије се постављање конкурише;

- услове из плана у погледу правила постављања, величине, намене и изгледа плутајућег објекта;

- услове које морају испунити лица која учествују на конкурсу;

- доказе које су лица која учествују на конкурсу дужна да доставе уз пријаву;

- критеријуме за рангирање учесника на конкурсу;

- начин доказивања испуњености критеријума;

- методологију за доделу бодова за сваки критеријум који ће омогућити оцењивање пријава;

- рок у коме ће комисија сачинити предлог ранг-листе учесника на конкурсу, који не може бити дужи од 60 дана од истека рока за достављање пријава.

Пријава се подноси на јединственом обрасцу који чини саставни део објаве конкурса.

За свако место за које конкурише, учесник мора поднети посебну пријаву са доказима о испуњености услова и критеријума прописаних конкурсом.

Неблаговременом пријавом сматра се пријава примљена од стране Управе, по истеку рока одређеном за достављање пријава, без обзира на начин достављања.

Комисија неће разматрати неблаговремене пријаве, већ ће их неотворене вратити учеснику на конкурсу.

Пријаве учесника на конкурсу уз које нису достављени сви тражени докази сматраће се непотпуним и неће се рангирати.

1.1. Услови и критеријуми за избор корисника места за постављање угоститељског

објекта на води

Члан 11.

Право учешћа на конкурсу има правно лице или предузетник:

- који је регистрован за обављање одговарајуће делатности;

- коме у року од две године пре објављивања конкурса није изречена правноснажна судска или управна мера забране обављања делатности;

- који је измирио доспеле обавезе према Граду Нишу по основу изворних јавних прихода;

- који поседује важећу плутајућу дозволу, уколико има изграђен плутајући објекат, а ако плутајући објекат није изграђен, који поседује техничку документацију на основу које ће градити плутајући објекат;

- који је измирио доспеле обавезе по основу накнаде за коришћење водног добра, уколико је њен обвезник.

Учесник на конкурсу, уз пријаву на конкурс, доставља доказе о испуњености услова из става 1. овог члана, као и пројекат угоститељског објекта на води са обавезним елементима утврђеним конкурсом, за који су добијени водни услови, мишљење водопривредног предузећа, као и услова ПД "Електродистрибуција Ниш" д.о.о. и надлежног јавног комуналног предузећа које обавља комуналну делатност одржавања хигијене, пречишћавања и дистрибуције воде.

Члан 12.

Учесници на конкурсу рангирају се на основу следећих критеријума:

- просечан број стално запослених радника код учесника на конкурсу у претходне три календарске године пре објављивања конкурса, односно од дана оснивања, уколико је учесник на конкурсу регистрован мање од три године (максимални број бодова: 50);

- временски период обављања делатности за коју је регистрован (максимални број бодова: 25);

- просечан нето приход учесника на конкурса у току претходне три календарске године пре објављивања конкурса, остварен обављањем делатности поводом које се доставља пријава, односно просечан нето приход од дана оснивања, уколико је учесник на конкурсу регистрован мање од три године (максимални број бодова: 25).

Члан 13.

Бодовање ће се вршити на следећи начин:

- разматрани просечан број стално запослених код учесника на конкурсу се дели са највећим бројем стално запослених од учесника на конкурсу који се рангирају и резултат се множи са максималним бројем бодова прописаних за овај критеријум;

- разматрани временски период обављања делатности учесника на конкурсу се дели са најдужим временским периодом обављања делатности учесника на конкурсу који се рангирају и добијени резултат се множи са максималним бројем бодова прописаних за овај критеријум;

- разматрани просечан нето приход учесника на конкурсу се дели са максималним просечним нето приходом учесника на конкурсу који се рангирају и добијени резултат се множи са максималним бројем бодова прописаних за овај критеријум.

Уколико два или више учесника на конкурсу имају исти број бодова, предност има учесник на конкурсу који има већи просечан број стално запослених радника од учесника на конкурсу у претходне три календарске године пре објављивања конкурса, односно од дана оснивања, уколико је учесник на конкурсу регистрован мање од три године, ако у томе имају исти број бодова, предност има учесник на конкурсу који има дужи временски период обављања делатности за коју је регистрован, а ако и у томе имају исти број бодова, предност има учесник на конкурсу који има већи просечан нето приход у току претходне три календарске године пре објављивања конкурса, остварен обављањем делатности поводом које се доставља пријава, односно просечан нето приход од дана оснивања, уколико је учесник на конкурсу регистрован мање од три године.

1.2. Одређивање корисника места

Члан 14.

Комисија врши рангирање учесника на конкурсу за свако место у оквиру зоне за које се спроводи конкурс и сачињава предлог ранг-листе за то место, применом прописаних критеријума.

Комисија објављује предлог ранг-листе на начин доступан свим заинтересованим лицима (у средствима јавног информисања, на огласној табли и на сајту Града Ниша).

Сваки учесник на конкурсу може Градоначелнику Града Ниша преко комисије уложити приговор у року од 8 дана од дана објављивања предлога ранг-листе.

Комисија, након одлуке градоначелника Града Ниша по приговорима, утврђује коначну ранг-листу и објављује је на начин утврђен у ставу 2. овог члана, након чега је са комплетном документацијом доставља Управи.

Против коначне ранг-листе, не може се остваривати правна заштита.

Члан 15.

По коначности ранг-листе, Управа у року од 15 дана доноси решење, којим се најбоље рангираном учеснику на конкурсу одобрава постављање плутајућег објекта, на месту утврђеном планом. Примерак решења, доставља се свим учесницима на конкурсу, који су доставили пријаву за место у оквиру зоне, за које је донето решење, којим се одобрава постављање плутајућег објекта.

Уколико се најбоље рангирани учесник конкурса, до доношења решења из става 1. овог члана писаним путем изјасни да одустаје од постављања плутајућег објекта на месту одређеном конкурсом, Управа позива следећег најбоље рангираног учесника конкурса да се изјасни о постављању свог плутајућег објекта на овом месту.

Решење из става 1. овог члана садржи податке, о лицу коме се одобрава постављање плутајућег објекта, као и врсти, изгледу, величини и намени плутајућег објекта који се поставља.

Пројекат, на основу кога је издато одобрење за постављање плутајућег објекта, чини саставни део решења из става 1. овог члана.

Решењем из става 1. овог члана, одређује се и рок од годину дана, од дана правноснажности решења, у којем је лице коме се одобрава постављање плутајућег објекта, дужно да Управи достави водну сагласност и сагласности на пројекат субјеката из члана 11. став 2.. ове одлуке, а лице које у моменту конкурисања није имало изграђен плутајући објекат и важећу плутајућу дозволу.

Лице коме је одобрено постављање плутајућег објекта, је дужно да плутајући објекат, чији је власник, постави у року од петнаест дана, од дана испуњења услова из става 5. овог члана и да пријави дан постављања плутајућег објекта Управи, локалној пореској управи и водопривредном предузећу, најкасније у року од 15 дана од дана постављања.

Одобрење за постављање плутајућег објекта, важи до истека важења плана, на основу кога је издато.

Против решења из става 1. овог члана може се поднети жалба Градском већу Града Ниша, преко Управе, у року од 15 дана од дана пријема решења.

Члан 16.

Управа води евиденцију о донетим решењима из члана 15. став 1. ове одлуке и дужна је да један примерак сваког правоснажног решења, достави надлежној комуналној инспекцији, комуналној полицији, локалној пореској управи и водопривредном предузећу.

Члан 17.

Власник плутајућег објекта, дужан је да најкасније у року од три месеца од дана постављања плутајућег објекта, Управи достави доказ да је:

- прикључио плутајући објекат на електродистрибутивну мрежу, у складу са актом надлежног привредног друштва;

- прикључио плутајући објекат на водоводну мрежу, у складу са актом надлежног јавног предузећа;

- обезбедио контејнер за чврсте отпатке и закључио уговор са надлежним комуналним предузећем за одношење тих отпадака;

- обезбедио танк за отпадне воде и закључио уговор са надлежним предузећем за његово редовно пражњење;

- закључио уговор о осигурању од пожара и осигурању од одговорности према трећим лицима и стварима;

- закључило уговор о одржавању дела обале и водног простора, односно места за постављање плутајућег објекта за које је издато одобрење са надлежним јавним водопривредним предузећем.

Надлежно привредно друштво, односно јавно предузеће не може прикључити плутајући објекат на одговарајућу инфраструктурну мрежу, ако његовом власнику није издато решење којим се одобрава постављање плутајућег објекта.

Члан 18.

Управа ће укинути издато одобрење, ако власник плутајућег објекта не испуни обавезе из члана 17. став 1. ове одлуке у прописаном року, као и уколико не постави плутајући објекат у року од петнаест дана, од дана испуњења услова из члана 15. став 6. ове одлуке.

2. Постављање сплав кућице за одмор и пловила за потребе спортског клуба на води

Члан 19.

Сплав кућица за одмор је плутајући објекат са малим газом, који није предвиђен за често премештање, а садржи платформу за сунчање и кабину за смештај опреме и рекреацију и одмор људи.

Пловила за потребе спортског клуба на води, чини скуп пловила у власништву спортског клуба, регистрованог за спортове на води, у складу са законом, а према критеријумима утврђеним од стране Спортског савеза Ниша.

Члан 20.

Сплав кућице за одмор, постављају се на местима одређеним планом, у оквиру зона сплав кућица за одмор, као и на деловима обале, на којима планом није забрањено постављање плутајућих објеката, осим на деловима обале који су планом предвиђени за другу намену.

Пловила за потребе спортског клуба на води, постављају се на местима одређеним планом у оквиру зона спортских клубова на води.

Постављање сплав кућице за одмор и пловила за потребе спортског клуба на води, одобрава се на основу захтева који се подноси Управи.

Члан 21.

Правно лице, предузетник или физичко лице, може поднети захтев за постављање сплав кућице за одмор на местима из члана 20. став 1. ове одлуке која су слободна.

Спортски клуб, регистрован за спортове на води, може поднети захтев за постављање пловила за потребе спортског клуба на води, на местима из члана 20. став 2. ове одлуке која су слободна.

Управа, води евиденцију донетих решења, којима се одобрава постављање сплав кућица за одмор и пловила за потребе спортског клуба на води и дужна је да заинтересованом лицу, на његов захтев, пружи информацију о слободним местима.

Члан 22.

Уз захтев за постављање сплав кућице за одмор, подноси се важећа плутајућа дозвола, пројекат сплав кућице за одмор, на који су добијени водни услови, уз претходно прибављена мишљења водопривредног предузећа, као и доказ о уплати административне таксе.

Уз захтев за постављање пловила за потребе спортског клуба на води, подноси се важећа плутајућа дозвола, документација која је овом одлуком прописана као услов за постављање оног типа плутајућег објекта чије се постављање тражи, доказ о власништву над тим плутајућим објектом, као и доказ о уплати административне таксе.

Члан 23.

Захтев за постављање сплав кућице за одмор, подноси се на обрасцу, који чини саставни део ове одлуке и садржи основне податке о подносиоцу захтева, техничке податке о сплав кућици за одмор, пратећој документацији и месту за које се подноси захтев за постављање сплав кућице за одмор.

Захтев за постављање пловила за потребе спортског клуба на води, подноси се на обрасцу који чини саставни део ове одлуке и садржи основне податке о спортском клубу, који подноси захтев, типу плутајућег објекта чије се постављање тражи, техничке податке о плутајућем објекту, пратећој документацији и зони и месту у оквиру зоне, за које се подноси захтев за постављање пловила за потребе спортског клуба на води.

Уколико два или више лица поднесу захтев за постављање сплав кућице за одмор, односно пловила за потребе спортског клуба на води на исто место, одобрење ће се издати подносиоцу захтева који је раније поднео захтев, под условом да испуњава прописане услове.

Члан 24.

Уколико подносилац захтева испуњава све прописане услове, Управа издаје одобрење за постављање сплав кућице за одмор, односно пловила за потребе спортског клуба на води, у року од 30 дана од дана подношења уредног захтева.

Одобрење из става 1. овог члана издаје се у форми решења које садржи: податке о подносиоцу захтева, месту на коме се одобрава постављање сплав кућице за одмор, односно пловила за потребе спортског клуба на води, број важеће плутајуће дозволе, регистарску ознаку за идентификацију, и техничким подацима о плутајућем објекту за које је издато одобрење за постављање.

Пројекат на основу кога је издато одобрење за постављање плутајућег објекта чини саставни део одобрења из става 1. овог члана.

Одобрење за постављање сплав кућице за одмор, садржи рок у коме је подносилац захтева дужан да достави продужену плутајућу дозволу и рок у коме је подносилац захтева дужан да достави водну сагласност на пројекат сплав кућице за одмор, при чему тај рок не може бити дужи од шест месеци, од дана правоснажности решења.

Одобрењем за постављање пловила за потребе спортског клуба на води, одређује се документација коју је подносилац захтева дужан да достави, у зависности од типа плутајућег објекта за чије постављање је поднет захтев, као и рок за достављање документације.

Власник сплав кућице за одмор је дужан, да постави сплав кућицу за одмор у року од петнаест дана од дана достављања водне сагласности из става 4. овог члана и да пријави дан постављања сплав кућице за одмор на води Управи, локалној пореској управи и водопривредном предузећу, најкасније у року од 15 дана од дана постављања.

Спортски клуб регистрован за спортове на води је дужан, да постави пловила за потребе спортског клуба на води, у року од петнаест дана, од дана достављања документације из става 5. овог члана и да пријави дан постављања пловила за потребе спортског клуба на води Управи, локалној пореској управи и водопривредном предузећу, најкасније у року од 15 дана од дана постављања.

Одобрење из става 1. овог члана важи до истека важења плана на основу кога је издато.

Члан 25.

Против решења, којим се одлучује по захтеву за постављање сплав кућице за одмор, односно пловила за потребе спортског клуба на води, може се поднети жалба Градском већу Града Ниша, преко Управе, у року од 15 дана, од дана пријема решења.

Члан 26.

Управа ће укинути издато одобрење из члана 24. став 1. ове Oдлуке, уколико власник сплав кућице за одмор, односно спортски клуб, регистрован за спортове на води, не испуни услове из члана 20. став 1. односно члана 20. став 2. ове oдлуке у утврђеном року, или уколико не постави сплав кућицу за одмор, односно пловила за потребе спортског клуба на води, у року утврђеном у члану 24. став 6. односно у члану 24. став 7. ове oдлуке.

Члан 27.

Најраније три месеца пре истека рока важења одобрења из члана 24. став 1. ове одлуке, власник сплав кућице за одмор, односно спортски клуб регистрован за спортове на води, може се обратити Управи са захтевом за продужење важења одобрења.

Уз захтев за продужење важења одобрења, власник сплав кућице за одмор, односно спортски клуб регистрован за спортове на води, дужан је да достави доказ да је:

- измирио доспеле обавезе према граду Нишу по основу изворних јавних прихода, о чему потврду издаје управа надлежна за утврђивање јавних прихода;

- измирио доспеле обавезе према водопривредном предузећу по основу накнаде за коришћење водног добра, о чему потврду издаје водопривредно предузеће;

- продужио плутајућу дозволу;

- уплатио административну таксу.

Члан 28.

Управа је дужна да по један примерак донетих решења, којима се одобрава постављање сплав кућица за одмор, односно пловила за потребе спортског клуба на води, као и решења о продужетку њиховог важења, достави надлежној комуналној инспекцији, комуналној полицији, Управи надлежнној за утврђивање јавних прихода и водопривредном предузећу.

3. Постављање пловила за потребе манифестација

Члан 29.

За потребе спортских, културних, туристичких или сличних манифестација, Управа може издати решење, којим се организатору манифестације привремено одобрава постављање плутајућег објекта на месту одређеном решењем.

Одобрење из става 1. овог члана, може се издати под следећим условима:

- да се место на коме се захтева привремено постављање плутајућег објекта не налази у зони забране утврђеној планом;

- да су за плутајући објекат, за који се захтева привремено постављање, прибављени важећа плутајућа дозвола, издата од стране надлежне лучке капетаније и услови водопривредног предузећа у погледу начина везивања плутајућег објекта за обалу;

- да је уплаћена административна такса.

Одобрење из става 1. овог члана, издаје се на образложен захтев организатора манифестације, у року од 15 дана, од дана подношења уредног захтева и њиме се одређују активности, које је организатор манифестације дужан да предузме, у року од седам дана, од истека важења одобрења из става 1. овог члана, како би привремено заузети део обале и водног простора и околно водно земљиште, коришћено за потребе манифестације, били доведени у првобитно стање.

Одобрење се издаје са роком важења најдуже до 90 дана.

Уколико организатор манифестације привремено заузети део обале и водног простора и околно водно земљиште, коришћено за потребе манифестације, не доведе у првобитно стање, у року од седам дана, од истека важења одобрења из става 1. овог члана, надлежна комунална инспекција ће донети решење којим се налаже организатору манифестације да то учини, а уколико то не учини у датом року, да ће се решење извршити преко другог лица о његовом трошку.

**IV ОБАВЕЗЕ ВЛАСНИКА ПЛУТАЈУЋИХ ОБЈЕКАТА**

Члан 30.

Власник плутајућег објекта обавезан је, да плутајући објекат редовно одржава у исправном и уредном стању, да га боји и заштићује од влаге и воде, да уклања отпатке око плутајућег објеката и нанос реке на плутајући објекат, да одржава и да се стара о безбедности прилаза плутајућем објекту, као и да се стара да извор светлости на плутајућем објекту буде постављен тако да својим положајем и јачином не угрожава безбедност саобраћаја.

Обезбедити безбедно извезивање за обалу сваког плутајућег објекта, и да својим положајем не угрожава кретање других учесника у пловидби.

Члан 31.

Власник плутајућег објекта, обавезан је да продужава важност плутајуће дозволе, на начин и у роковима прописаним законом, којим се уређује унутрашња пловидба, као и да плутајућу дозволу достави Управи, у року од 15 дана од дана издавања, односно продужења.

Члан 32.

Власник плутајућег објекта је дужан да постави таблу са ознаком зоне и места у оквиру зоне, односно места ван зоне, као и бројем решења којим се одобрава постављање плутајућег објекта, о свом трошку, најкасније у року од три месеца, од дана постављања плутајућег објекта на води. Табла се поставља на плутајућем објекту, тако, да буде лако видљива са обале.

Обим, димензије и садржину табле из става 1. овог члана утврђује Градско веће Града Ниша посебним актом, на предлог Управе.

Члан 33.

Власник плутајућег објекта дужан је да најкасније у року од 30 дана од дана престанка важења одобрења:

1) уклони плутајући објекат са места за које је било одобрено његово постављање и

2) део обале и водног простора очисти, односно доведе у првобитно стање.

Уколико власник плутајућег објекта не уклони плутајући објекат у року из става 1. овог члана, надлежна комунална инспекција ће, преко другог лица уклонити плутајући објекат, очистити део обале и водног простора и довести га у првобитно стање, а све о трошку власника плутајућег објекта.

Члан 34.

Уколико се привремено изводе неодложни радови на делу обале и водног простора, на коме се налази плутајући објекат за који је издато одобрење за постављање, Управа ће донети решење, којим се утврђује потреба измештања тог плутајућег објекта и оставља власнику рок од седам дана од дана пријема решења, за уклањање објекта.

Управа је у обавези, да власнику плутајућег објекта из става 1. овог члана понуди да се плутајући објекат измести на слободно место у оквиру исте зоне, односно у зони исте намене, уколико такво место постоји.

Управа доноси решење из става 1. овог члана, на образложени, писани захтев инвеститора неодложних радова, уз који је достављена пратећа документација из које се јасно види катастарска парцела, плутајући објекат, који омета извођење неодложних радова и одобрења надлежних органа, на основу којих се изводе неодложни радови.

Решење из става 1. овог члана мора да садржи разлоге за привремено измештање плутајућег објекта, као и место и време на које се привремено измешта плутајући објекат.

Трошкове привременог измештања, чувања и враћања плутајућег објекта, сноси инвеститор неодложних радова.

Уколико власник плутајућег објекта, коме је уредно уручено решење из става 1. овог члана не измести плутајући објекат у прописаном року, надлежна комунална инспекција ће издати решење којим налаже да се такав плутајући објекат привремено изместити, преко другог лица, о трошку власника плутајућег објекта.

**V ПРЕСТАНАК ВАЖЕЊА ОДОБРЕЊА**

Члан 35.

Одобрење за постављање плутајућег објекта укида се:

- уколико се изменама или допунама плана укида место на коме је решењем одобрено постављање плутајућег објекта;

- уколико власник плутајућег објекта, који је постављен на основу одобрења, тај плутајући објекат да у закуп или га да на коришћење другом лицу уговором о пословно-техничкој сарадњи или другим уговором,

- уколико власник плутајућег објекта не продужи плутајућу дозволу уколико не испуњава услове из члана 123. и 125. Закона о пловидби и лукама на унутрашњим водама;

- по решењу Инспектора безбедности пловидбе и надлежне лучке капетаније;

- у другим случајевима прописаним овом одлуком.

У случају из става 1. алинеја 1. овог члана, Град Ниш је обавезан да власнику плутајућег објекта претходно понуди, да тај плутајући објекат постави на слободном месту у истој зони, односно у зони исте намене, уколико такво место постоји.

У случају из става 1. алинеја 2. и 3. овог члана, Управа ће укинути издато одобрење, у року од 15 дана од дана сазнања за чињеницу, која представља разлог за укидање одобрења.

Против решења, којим се укида одобрење за постављање плутајућег објекта, може се поднети жалба Градском већу Града Ниша, преко Управе, у року од 15 дана, од дана пријема решења.

Управа је дужна, да један примерак сваког правоснажног решења, којим се укида одобрење за постављање плутајућег објекта, достави надлежним инспекцијама, Управи надлежној за утврђивање локалних јавних прихода, комуналној полицији и водопривредном предузећу.

**VI УКЛАЊАЊЕ ПЛУТАЈУЋИХ ОБЈЕКТА**

Члан 36.

Власник плутајућег објекта дужан је да исти уклони у случају из члана 34. ове одлуке, као и по налогу надлежног комуналног инспектора, ако:

- постави плутајући објекат без одобрења за постављање, или супротно решењу којим се одобрава постављање плутајућих објеката, издатом у складу са одредбама ове одлуке, или одобрење за постављање плутајућег објекта буде укинуто, а власник добровољно не уклони плутајући објекат у утврђеном року;

- је плутајући објекат постављен супротно правилима постављања утврђеним решењем којим се одобрава постављање плутајућег објекта, а у остављеном року власник плутајућег објекта не отклони уочене недостатке по налогу издатом од надлежног комуналног инспектора;

- постави плутајући објекат који нема плутајућу дозволу;

- се плутајући објекат користи супротно решењу којим се одобрава постављање плутајућег објекта, а у остављеном року власник плутајућег објекта не отклони уочене недостатке, по налогу издатом од надлежног комуналног инспектора.

Члан 37.

По налогу надлежног комуналног инспектора, уклониће се:

- хаварисан и напуштен плутајући објекат и делови плутајућег објекта;

- плутајући објекат чији је власник непознат,

- плутајући објекат који нема плутајућу дозволу.

Члан 38.

Уколико власник плутајућег објекта исти не уклони у складу са одредбама члана 34 или члана 37. ове одлуке, уклањање плутајућих објеката или дела плутајућих објеката наложиће надлежна комунална инспекција, преко другог лица, о трошку његовог власника.

Уколико се не може утврдити власник плутајућих објеката, уклањање плутајућих објеката или дела плутајућих објеката, извршиће се на начин утврђен у ставу 1. овог члана, о трошку Града Ниша.

Члан 39.

За чување принудно уклоњеног плутајућег објеката, плаћа се накнада по дану чувања, по ценовнику који доноси Градско веће Града Ниша, а чији предлог утврђује Управа.

За принудно уклањање плутајућих објеката са обале и водног простора на територији града Ниша плаћа се накнада, по ценовнику који доноси надлежно јавно-комунално предузеће које обавља комуналну делатност одржавања чистоће, на који сагласност даје Градско веће Града Ниша.

Уколико власник плутајућег објекта, ни после два узастопна писана обавештења достављена након принудног уклањања, не преузме принудно уклоњен плутајући објекат, надлежно јавно-комунално предузеће које обавља комуналну делатност одржавања чистоће, организоваће продају тог плутајућег објекта на јавној лицитацији.

Од средстава добијених продајом на јавној лицитацији, најпре се намирују трошкови принудног уклањања плутајућег објекта и накнаде за чување плутајућег објекта, а преостала средства се уплаћују на рачун власника плутајућег објекта, а уколико је власник непознат, та средства припадају буџету Града Ниша.

Уколико се принудно уклоњено пловило не прода на две узастопне јавне лицитације, такав објекат се раставља и продаје као секундарна сировина или одлаже на комуналну депонију.

Надлежно јавно-комунално предузеће које обавља комуналну делатност одржавања чистоће, спроводи оперативнотехничке послове уклањања, чувања, растављања и одлагања на комуналну депонију принудно уклоњених пловила, самостално или преко организације овлашћене за обављање тих послова.

**VII ЗАБРАНЕ**

Члан 40.

Забрањено је:

- прљање воденог тока и дела обале испред плутајућег објекта;

- испуштање отпадне (технолошке) воде у реку;

- привезивање плутајућег објекта за камен, дрво, клупу или неки сличан предмет;

- оштећивање обале испред плутајућег објекта;

- привезивање пловила за плутајући објекат, за који је издато одобрење за постављање, као и повећање габарита плутајућег објекта у односу на план.

**VIII НАДЗОР**

Члан 41.

Надзор над применом одредаба ове одлуке врши Управа.

Инспекцијски надзор над применом ове одлуке врши комунална инспекција Градске општине, на чијој се територији налази плутајући објект.

Комунално-полицијске и друге послове на одржавању комуналног реда, уређеног овом одлуком и контролу примене одлуке у складу са Законом о комуналној полицији и другим прописима, врши комунална полиција.

**IX КАЗНЕНЕ ОДРЕДБЕ**

Члан 42.

Новчаном казном од 50.000 до 1.000.000 динара казниће се за прекршај правно лице ако:

1) не пријави дан постављања плутајућег објекта Управи, управи локалних јавних прихода или водопривредном предузећу у року од петнаест дана од дана постављања плутајућег објекта (члан 15. став 6);

2) прикључи плутајући објекат на електродистрибутивну мрежу, без издатог акта, односно супротно акту надлежног привредног друштва (члан 17. став 1. алинеја 1);

3) прикључи плутајући објекат на водоводну мрежу, без издатог акта, односно супротно акту надлежног јавног предузећа (члан 17. став 1. алинеја 2);

4) не пријави дан постављања сплав кућице за одмор Управи, управи локалних јавних прихода или водопривредном предузећу, најкасније у року од 15 дана од дана постављања (члан 24. став 6);

5) не пријави дан постављања плутајућег објекта за потребе спортског клуба на води Управи, управи јавних прихода или водопривредном предузећу, најкасније у року од 15 дана од дана постављања (члан 24. став 7);

6) не одржава редовно плутајући објекат у исправном и уредном стању, не боји га или не заштићује од влаге и воде, не уклања отпатке око плутајућег објеката или нанос реке на плутајући објекат, не одржава или се не стара о безбедности прилаза плутајућем објекту, као и ако се не стара да извор светлости на плутајућем објекту буде постављен тако да својим положајем и јачином угрожава безбедност пловидбе пловним путем (члан 30);

7) не продужава важност плутајуће дозволе, као и не достави плутајућу дозволу Управи, у року од 15 дана од дана издавања, односно продужења (члан 31);

8) на плутајући објекат не постави таблу са ознаком зоне и места у оквиру зоне, односно места ван зоне, као и бројем решења којим се одобрава постављање плутајућег објекта, најкасније у року од три месеца од дана постављања плутајућег објекта на води, или постави таблу тако да није лако видљива са обале (члан 32. став 1);

9) најкасније у року од 30 дана од дана престанка важења одобрења не уклони плутајући објекат са места за које је било одобрено његово постављање или коришћени део обале и водног простора не очисти, односно не доведе у првобитно стање (члан 33. став 1);

10) привремено не измести плутајући објекат са дела обале и водног простора на коме се привремено изводе неодложни радови, у року од седам дана од дана пријема решења којим се налаже привремено измештање (члан 34. став 1 );

11) постави плутајући објекат без одобрења за постављање, или супротно решењу којим се одобрава постављање плутајућег објекта, издатом у складу са одредбама ове одлуке, или одобрење за постављање плутајућег објекта буде укинуто, а добровољно не уклони плутајући објекат у утврђеном року (члан 36 став 1. алинеја 1);

12) у остављеном року не отклони уочене недостатке у погледу правила постављања утврђеним решењем којим се одобрава постављање плутајућег објекта, по налогу издатом од надлежног органа (члан 36 став 1. алинеја 2 **);**

13) Ако постави плутајући објекат који нема плутајућу дозволу ( члан 36 став 1. алинеја 3. );

14) користи плутајући објекат супротно решењу којим се одобрава постављање плутајућег објекта (члан 36.став 1. алинеја 4);

15) организатор манифестације привремено заузети део обале и водног простора и околно водно земљиште коришћено за потребе манифестације не доведе у првобитно стање у року од седам дана од истека важења одобрења из члана 29. став 1. ове Одлуке (члан 29. став 5),

16) прља водени ток или део обале испред пловила (члан 40. став 1 алинеја 1),

17) испушта отпадне (технолошке) воде у реку (члан 40 став 1. алинеја 2),

18) привеже плутајући објекат за камен, дрво, клупу или неки сличан објекат (члан 40. став 1 алинеја 3),

19) оштети обалу испред плутајућег објекта (члан 40. став 1 алинеја 4.),

20) привеже пловило за плутајући објекат за који је издато одобрење за постављање или повећа габарит плутајућег објекта у односу на план (члан 40.став 1. алинеја 5).

За прекршај из става 1. овог члана казниће се одговорно лице у правном лицу, новчаном казном од 5.000 до 75.000. динара.

За прекршај из става 1. овог члана казниће се предузетник новчаном казном од 10.000 до 250.000 динара.

За прекршај из става 1., тачка 4) и тач. 7-19 овог члана, казниће се физичко лице новчаном казном од 5.000 до 75.000 динара.

Члан 43.

Новчаном казном од 50.000 до 1.000.000 динара казниће се за прекршај надлежно јавно предузеће које прикључи плутајући објекат на одговарајућу инфраструктурну мрежу, ако његовом власнику није издато решење којим се одобрава постављање плутајућег објекта (члан 17. став 1. алинеја 1. и 2.).

За прекршај из става 1. овог члана казниће се и одговорно лице у јавном предузећу новчаном казном од 5.000 до 75.000. динара.

За прекршаје из става 1. и 2. овог члана, новчана казна за коју комунални полицајац или комунални инспектор може издати прекршајни налог, за физичко лице и одговорно лице у правном лицу износи 5.000,00 динара, а за правна лица и предузетнике износи 20.000,00 динара.

**X ПРЕЛАЗНЕ И ЗАВРШНЕ ОДРЕДБЕ**

Члан 45.

Скупштина Града Ниша донеће план из члана 3. ове одлуке у року од 90 дана од дана ступања на снагу ове одлуке.

Члан 46.

Градоначелник Града Ниша образоваће комисију из члана 9. ове одлуке у року од 30 дана од дана ступања на снагу ове одлуке.

Комисија из става 1. овог члана расписаће конкурс, у складу са планом и овом одлуком, у року од осам дана од дана ступања на снагу плана из члана 3. ове одлуке.

Члан 47.

Градско веће Града Ниша донеће акт из члана 32. став 2. ове одлуке у року од 90 дана од ступања на снагу ове одлуке.

Члан 48.

Градско веће Града Ниша донеће ценовник из члана 39. став 1. ове одлуке у року од 90 дана од ступања на снагу ове одлуке.

Члан 49.

Даном ступања на снагу ове одлуке престаје да важи Одлука о постављању пловних објеката на воденим површинама на територији Града Ниша ("Службени лист града Ниша", број 89/2005-пречишћеми текст).

Члан 50.

Ова одлука ступа на снагу осмог дана од дана објављивања у "Службеном листу града Ниша".

У Нишу,

Дана\_\_\_\_\_\_\_\_\_2015.године

СКУПШТИНА ГРАДА НИША

Председник

Проф. др Миле Илић

**О Б Р А З Л О Ж Е Њ Е**

**I ПРАВНИ ОСНОВ**

Правни основ за доношење Одлуке о постављању пловила на делу обале и водног простора на територији града Ниша, садржан је у:

- члану 38. Закона о пловидби и лукама на унутрашњим водама („Службени гласник РС”, бр. 73/2010, 121/2012 и 18/2015), којим је између осталог прописано да делове обале и водног простора на којима се могу постављати пловила одређује надлежни орган локалне самоуправе;

- члану 146. Закона о планирању и изградњи („Службени гласник РС”, бр. 72/2009, 81/2009 – исправка, 64/2010 – одлука УС, 24/2011 и 121/2012, 42/2013-УС, 50/2013-УС, 98/2013-УС, 132/2014 и 145/2014), којим је између осталог прописано да постављање и уклањање пловећих постројења на водном земљишту, обезбеђује и уређује јединица локалне самоуправе;

- члану 20. став 1. тачка 14. Закона о локалној самоуправи („Службени гласник РС”, бр. 129/2007 и 83/2014-др. закон), којом је прописано да општина, преко својих органа, у складу с Уставом и законом између осталог одређује делове обале и воденог простора на којима се могу постављати пловни објекти; и члану 23. став 4. истог Закона, којим је прописано да се одредбе Закона о локалној самоуправи које се односе на општину примењују и на град, ако овим законом није друкчије одређено.

**II РАЗЛОЗИ ЗА ДОНОШЕЊЕ ОДЛУКЕ**

Проблематика постављања пловила на територији Града Ниша је изузетно актуелна у свим својим аспектима што потврђује потребу њеног нормативног регулисања, као и организованог и одговорног вршења послова у овој области.

Присуство бројних захтева за постављање плутајућих објеката указује на потребу прописивања поступка и успостављање механизма кроз које би се на адекватан начин сагледале потребе и интереси у овој области, а у циљу успостављања квалитетних решења.

**III ОБЈАШЊЕЊЕ ОСНОВНИХ ПРАВНИХ ИНСТИТУТА**

**1 Основне одредбе** (*члан 1. и 2.*)

Овом Одлуком уређују се начин одређивања делова обале и водног простора на територији града Ниша на којима се могу постављати пловила, услови и начин постављања и уклањања пловила, обавезе власника пловила, као и вршење надзора над применом одредаба ове одлуке.

Имајући у виду карактеристике приобаља и стање водног простора, на територији града Ниша могу се постављати само пловила без сопственог погона која по правилу нису предвиђена за премештање.

Одлуком је прописано је да се на одређеном делу обале и водног простора на територији града Ниша могу постављати: угоститељски објекти на води, пловила за потребе спортског клуба на води, сплав кућице за одмор и пловила за потребе манифестација, једном речју **плутајући објекти**.

**2. Одређивање делова обале и водног простора**

**за постављање плутајућих објеката** *(члан 3. до 5.)*

Делови обале и водног простора на територији града Ниша на којима се могу постављати плутајући објекти, одређују се ПЛАНОМ места за постављање плутајућих објеката.

План припрема Управа надлежна за послове планирања и изградње, израда плана поверена је јавном предузећу “Завод за урбанизам Ниш” Ниш а доноси га Скупштина града Ниша за период од десет година.

План се израђује у складу са условима надлежног министарства, Управе за ванредне ситуације МУП-а Србије, ЈВП "Србијаводе", ПД "Електродистрибуција Ниш" д.о.о, надлежног завода за заштиту споменика културе, Завода за заштиту природе Србије и надлежних јавних комуналних предузећа која обављају комуналне делатности одржавања чистоће, пречишћавања и дистрибуције воде и пречишћавања и одвођења атмосферских и отпадних вода на подручју Града Ниша.

Завод у току израде плана прибавља мишљење градских општина чије подручје обухвата делове обале и водног простора.

На израђен план, прибавља се сагласност у складу са законом којим се уређује унутрашња пловидба.

План дефинише зоне и места унутар зоне на којима се може поставити плутајући објекат, места изван зона на којима се може поставити плутајући објекат, изглед, врсту, намену и величину, као и правила постављања плутајућег објекта.

Планом се одређују и делови обале и водног простора на територији Града Ниша на којима се може поставити, на основу захтева, плутајући објекат за потребе републичких, градских и органа градских општина, установа и предузећа чији су они оснивачи, као и зоне у којима постоје посебна просторна и функционална ограничења за постављање плутајућих објеката.

План се може изграђивати и по фазама а објављује се у "Службеном листу града Ниша".

**3. Постављање плутајућих објеката** *(члан 6. до 29.)*

Овом одлуком је даље прописано да се плутајући објекти постављају на основу одобрења које издаје Управа надлежна за послове планирања и изградње, по спроведеном јавном конкурсу или по захтеву.

Прописана су и одређена ограничења тако да се једном правном лицу, предузетнику или физичком лицу може одобрити једно место у оквиру једне зоне, а на целој обали и водном простору обухваћеним планом, највише два места за постављање плутајућих објеката. Такође је прописано да се одређена врста плутајућих објеката може постављати само у зони која је планом одређена за постављање те врсте објектата.

Одлуком је одређено да се угоститељски објекти на води постављају по правилу након спроведеног јавног конкурса, док се остали плутајући објекти обухваћени овом одлуком (сплав кућице за одмор, пловила за потребе спортског клуба на води, пловила за потребе манифестација) постављају на захтев заинтересованих лица.

Када се ради о постављању објеката на води путем јавног конкурса, одлуком је прописано да конкурс расписује и спроводи комисија коју образује Градоначелник, прописује начин објављивања и обавезну садржину конкурса, услове и критеријуме за избор корисника места за постављање угоститељског објекта на води, ко има право да учествује на конкурсу, критеријуме за рангирање, начин бодовања, начин одређивања корисника места, вођење евиденције о донетим решењима, поступке након постављања плутајућег објекта и друге садржаје.

Одлуком је такође прописан начин и услови постављања сплав кућице за одмор, пловила за потребе спортског клуба на води и постављање пловила за потребе манифестација. Прописана је потребна документација као и обавеза вођења евиденције донетих решења и начин продужења важења одобрења.

**4. Обавезе власника плутајућих објеката** *(члан 30. до 34.)*

Одлуком се обавезује власник плутајућег објекта:

- да плутајући објекат редовно одржава у исправном и уредном стању, да га боји и заштићује од влаге и воде, да уклања отпатке око плутајућег објеката и нанос реке на плутајући објекат, да одржава и да се стара о безбедности прилаза плутајућем објекту, као и да се стара да извор светлости на плутајућем објекту буде постављен тако да својим положајем и јачином не угрожава безбедност саобраћаја.

- да продужава важност плутајуће дозволе на начин и у роковима прописаним законом којим се уређује унутрашња пловидба, као и да плутајућу дозволу достави Управи у року од 15 дана од дана издавања, односно продужења.

- да постави таблу са ознаком зоне и места у оквиру зоне, односно места ван зоне, као и бројем решења којим се одобрава постављање плутајућег објекта. Табла се поставља на плутајућем објекту тако да буде лако видљива са обале.

- да најкасније у року од 30 дана од дана престанка важења одобрења:

1) уклони плутајући објекат са места за које је било одобрено његово постављање,

2) део обале и водног простора очисти, односно доведе у првобитно стање,

3) поступање надлежник инспекција уколико се објекат не уклони односно не очисти део обале односно водног простора.

Одлука такође уређује поступање у случају извођења неодложних радова на делу обале и водног простора на коме се налази плутајући објекат за који је издато одобрење за постављање.

**5. Престанак важења одобрења и уклањање плутајућих објеката** *(члан 35. до 39.)*

Одлука детаљно и прецизно уређује престанак важења одобрења за постављање плутајућег објекта, случајеве и начин уклањања плутајућих објеката, као и надлежност за издавање налога за уклањање.

Одлуком је уређено принудно чување уклоњеног плутајућег објекта као и начин утврђивања накнаде за чување.

**6. Забране** *(члан 40.)*

Одлука забрањује:

- прљање воденог тока и дела обале испред плутајућег објекта;

- испуштање отпадне (технолошке) воде у реку;

- привезивање плутајућег објекта за камен, дрво, клупу или неки сличан предмет;

- оштећивање обале испред плутајућег објекта;

- привезивање пловила за плутајући објекат за који је издато одобрење за постављање, као и повећање габарита плутајућег објекта у односу на план.

**7. Надзор** *(члан 41.)*

Надзор над применом одредаба ове Одлуке врши Управа надлежна за послове планирања и изградње.

Инспекцијски надзор врши комунална инспекција Градске општине на чијој се територији налази плутајући објект док комунално-полицијске и друге послове на одржавању комуналног реда уређеног овом одлуком и контролу примене одлуке у складу са Законом о комуналној полицији и другим прописима, врши комунална полиција.

**8. Казнене одредбе** *(члан 42. до 44.)*

За непоступање по одредбама ове Одлуке, односно за кршење њених одредаба утврђене су прекршајне казне.

**9. Прелазне и завршне одредбе** *(члан 45. до 50.)*

У прелазним и завршним одредбама одлуке, орочене су обавезе Скупштине града Ниша у вези израде плана места за постављање плутајућих објеката на делу обале и воденог простора на територији града Ниша, обавеза градоначелника за образовање комисије за расписивање и спровођење конкурса као и обавезе Градског већа града Ниша.

IV ПОТРЕБНА СРЕДСТВА ЗА СПРОВОЂЕЊЕ ОДЛУКЕ

За спровођење ове одлуке није потребно да се обезбеде средства у буџету града Ниша

**Н А Ч Е Л Н И К**

Љубиша Јанић, дипл. правник